CELEX: 32009D0424
Language: lt
Date: 1243468800000
Title: 2009/424/EB: 2009 m. gegužės 28 d. Komisijos sprendimas dėl technikos pažangos iš dalies keičiantis Tarybos direktyvos 76/769/EEB I priedo nuostatas dėl prekybos žibalu ir degiuoju kepsninių skysčiu ir jų naudojimo apribojimo (pranešta dokumentu Nr. C(2009) 4020) (Tekstas svarbus EEE)

4.6.2009   
            
            
               LT
            
            
               Europos Sąjungos oficialusis leidinys
            
            
               L 138/8
            
         
      KOMISIJOS SPRENDIMAS
   
   2009 m. gegužės 28 d.
   dėl technikos pažangos iš dalies keičiantis Tarybos direktyvos 76/769/EEB I priedo nuostatas dėl prekybos žibalu ir degiuoju kepsninių skysčiu ir jų naudojimo apribojimo
   (pranešta dokumentu Nr. C(2009) 4020)
   (Tekstas svarbus EEE)
   (2009/424/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1976 m. liepos 27 d. Tarybos direktyvą 76/769/EEB dėl valstybių narių įstatymų ir kitų teisės aktų, susijusių su tam tikrų pavojingų medžiagų ir preparatų pardavimo ir naudojimo apribojimais, suderinimo (1), ypač į jos 2a straipsnį,
   kadangi:
   
               (1)
            
            
               Nuo 2000 m. liepos 1 d. Direktyva 76/769/EEB yra ribojamas rizikos fraze R65 paženklintų ir dekoratyvinėse lempose naudojamų bei keliančių pavojų, jeigu būtų jų įkvėpta, alyvų su spalvinamaisiais ir kvapiaisiais priedais pardavimas vartotojams.
            
         
               (2)
            
            
               Nors 1967 m. liepos 27 d. Tarybos direktyvoje 67/548/EEB dėl įstatymų ir kitų teisės aktų, susijusių su tam tikrų pavojingų medžiagų klasifikavimo, pakavimo ir ženklinimo etiketėmis (2) ir 1999 m. gegužės 31 d. Europos Parlamento ir Tarybos direktyvoje 1999/45/EB dėl valstybių narių įstatymų ir kitų teisės aktų, susijusių su pavojingų preparatų klasifikavimu, pakavimu ir ženklinimu (3) nustatyta, kad rizikos fraze R65 paženklintos talpyklos, kuriose laikomas degusis kepsninių skystis ir žibalas, turi turėti vaikų sunkiai atidaromus uždarymo įtaisus, nelaimingų atsitikimų vis dar nutinka, nes talpyklos netinkamai uždaromos arba medžiaga iš didelių pirminių talpyklų perpilama į mažesnes talpyklas, kurios neturi vaikų sunkiai atidaromų uždarymo įtaisų.
            
         
               (3)
            
            
               Remiantis nacionalinių valdžios institucijų pateiktais duomenimis galima daryti išvadą, kad rizikos fraze R65 paženklintas žibalas ir degusis kepsninių skystis, į kuriuos nededama kvapiųjų ir spalvinamųjų priedų, kelia riziką žmonių ir ypač mažų vaikų sveikatai, nes nurytos šios medžiagos sutrikdo kvėpavimą ir pakenkia kvėpavimo traktui.
            
         
               (4)
            
            
               Todėl būtina griežtinti dabartines nuostatas dėl žibalo, naudojamo dekoratyvinėms lempoms, ir užtikrinti, kad medžiagos ir mišiniai, parduodami plačiajai visuomenei kaip degusis kepsninių skystis, būtų tinkamai paženklinti.
            
         
               (5)
            
            
               Siekiant sumažinti atvejų, kai maži vaikai atsitiktinai nuryja medžiagų, turėtų būti nustatyti pakavimo reikalavimai, kad žibalas ir degusis kepsninių skystis mažiau patrauktų vaikus ar mažiau žadintų jų smalsumą ir kad šie produktai per klaidą nebūtų laikomi gėrimais. Be to, taip pat turėtų būti apribotas talpyklos dydis, kad sumažėtų su medžiagos perpylimu iš pirminių talpyklų į vaikų sunkiai atidaromų uždarymo įtaisų neturinčias arba atitinkamai nepaženklintas mažesnes talpyklas susijusių nelaimingų atsitikimų.
            
         
               (6)
            
            
               Siekiant sumažinti mažų vaikų prieinamumą prie alyvų, naudojamų dekoratyvinėse žibalinėse lempose, 2002 m. rugsėjo mėn. buvo priimtas Europos standartas, kuriuo nustatomi saugių dekoratyvinių lempų projektavimo reikalavimai (EN 14059). Šiame standarte numatyta atitikties 2001 m. gruodžio 3 d. Europos Parlamento ir Tarybos direktyvai 2001/95/EB dėl bendros gaminių saugos (4) prielaida. Vartotojų apsauga turi būti griežtinama ir todėl nustatytinas reikalavimas laikytis šio standarto.
            
         
               (7)
            
            
               Šiame sprendime nustatant prekybos ir naudojimo apribojimus buvo atsižvelgta į dabartinį žinių apie saugesnius minėtų medžiagų pakaitalus lygį. Valstybės narės turėtų reguliariai teikti Komisijai šių pakaitalų kūrimo ataskaitas, kad Europos cheminių medžiagų agentūrai būtų lengviau peržiūrėti šiuos apribojimus. Atsižvelgdama į pasiūlytųjų priemonių tinkamumą vaikų saugai užtikrinti, agentūra nustatys, ar reikia imtis papildomų priemonių ir uždrausti naudoti degųjį kepsninių skystį bei dekoratyvinių lempų kurą. Šiuo tikslu agentūra atsižvelgs į 2006 m. gruodžio 18 d. Europos Parlamento ir Tarybos reglamento (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH) (5) XV priedo reikalavimus.
            
         
               (8)
            
            
               2008 m. gruodžio 16 d. Europos Parlamento ir Tarybos direktyvoje 2008/112/EB, iš dalies keičiančioje Tarybos direktyvas 76/768/EEB, 88/378/EEB, 1999/13/EB ir Europos Parlamento ir Tarybos direktyvas 2000/53/EB, 2002/96/EB ir 2004/42/EB siekiant suderinti jas su Reglamentu (EB) Nr. 1272/2008 dėl cheminių medžiagų ir mišinių klasifikavimo, ženklinimo ir pakavimo (6), pavojingų medžiagų, kurios rinkai bus tiekiamos iki 2010 m. gruodžio 1 d., gamintojams nustatomi įsipareigojimai. Siekiant palengvinti šiame sprendime nustatytų papildomų ženklinimo ir pakavimo nuostatų įgyvendinimą, ta pati data turėtų būti nustatyta gamintojams, Bendrijos rinkai tiekiantiems žibalą ir degųjį kepsninių skystį. Be to, turėtų būti naudojama Direktyvoje 2008/112/EB nustatyta nauja rizikos frazė (H304).
            
         
               (9)
            
            
               Reglamentu (EB) Nr. 1907/2006 nuo 2009 m. birželio 1 d. panaikinama ir pakeičiama Direktyva 76/769/EEB. Šio reglamento XVII priedu pakeičiamas Direktyvos 76/769/EEB I priedas. Todėl visi apribojimų, nustatytų pagal Direktyvą 76/769/EEB, pakeitimai turėtų būti įtraukti į Reglamento (EB) Nr. 1907/2006 XVII priedą.
            
         
               (10)
            
            
               Todėl Direktyva 76/769/EEB turėtų būti atitinkamai iš dalies pakeista.
            
         
               (11)
            
            
               Šiame sprendime numatytos priemonės atitinka Direktyvų dėl techninių kliūčių panaikinimo prekiaujant pavojingomis medžiagomis ir preparatais derinimo su technikos pažanga komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Direktyvos 76/769/EEB I priedas iš dalies pakeičiamas šio sprendimo priedo tekstu.
   2 straipsnis
   Šis sprendimas skirtas valstybėms narėms.
   
      Priimta Briuselyje, 2009 m. gegužės 28 d.
      
         
            Komisijos vardu
         
         Günter VERHEUGEN
         
         
            Pirmininko pavaduotojas
         
      
   
   
      (1)  OL L 262, 1976 9 27, p. 201.
   
      (2)  OL 196, 1967 8 16, p. 1.
   
      (3)  OL L 200, 1999 7 30, p. 1.
   
      (4)  OL L 11, 2002 1 15, p. 4.
   
      (5)  OL L 396, 2006 12 30, p. 1, pataisyta OL L 136, 2007 5 29, p. 3.
   
      (6)  OL L 345, 2008 12 23, p. 68.
   
      PRIEDAS
      Direktyvos 76/769/EEB I priedo 3 punktas keičiamas taip:
      
         
                     
                                 „3.
                              
                              
                                 Skystos medžiagos ar mišiniai, kurie pagal Tarybos direktyvos 67/548/EEB (1) ir Europos Parlamento ir Tarybos direktyvos 1999/45/EB apibrėžtis laikomi pavojingais (2).
                              
                           
                  
                     
                                 1.
                              
                              
                                 Nenaudojami gaminant:
                                 
                                             —
                                          
                                          
                                             dekoratyvinius gaminius, kurie skirti apšvietimui arba skirtingų fazių spalvų efektams, pavyzdžiui, dekoratyvines lempas ir pelenines,
                                          
                                       
                                             —
                                          
                                          
                                             pokštams ir išdaigoms skirtus daiktus,
                                          
                                       
                                             —
                                          
                                          
                                             žaidimus, kuriuose dalyvauja vienas arba daugiau dalyvių, arba kitus gaminius, kurie skirti žaidimui, net jei jie yra dekoratyvinio pobūdžio.
                                          
                                       
                           
                                 2.
                              
                              
                                 1 dalies reikalavimų neatitinkančių gaminių neleidžiama tiekti rinkai.
                              
                           
                                 3.
                              
                              
                                 Neleidžiama tiekti rinkai, jeigu juose yra dažančių medžiagų, nebent jų reikia dėl fiskalinių priežasčių, arba kvapiųjų medžiagų, arba abiejų rūšių medžiagų, jeigu:
                                 
                                             —
                                          
                                          
                                             juos galima naudoti kaip dekoratyvinių žibalinių lempų kurą, kuris parduodamas plačiajai visuomenei, ir
                                          
                                       
                                             —
                                          
                                          
                                             jie kelia pavojų jų įkvėpus ir yra ženklinami žymeniu R65 arba H304.
                                          
                                       
                           
                                 4.
                              
                              
                                 Tiekti plačiajai visuomenei skirtų žibalinių dekoratyvinių lempų neleidžiama tiekti rinkai, jeigu jos neatitinka Dekoratyvinių žibalinių lempų Europos standarto (EN 14059), kurį priėmė Europos standartizacijos komitetas (CEN).
                              
                           
                                 5.
                              
                              
                                 Nepažeisdami kitų Bendrijos nuostatų, susijusių su pavojingų medžiagų ir mišinių klasifikavimu, pakavimu ir ženklinimu, įgyvendinimo prieš tiekdami juos rinkai tiekėjai užtikrina, kad būtų laikomasi šių reikalavimų:
                                 
                                             a)
                                          
                                          
                                             turintis R65 arba H304 žymenį ir tiekti plačiajai visuomenei skirtas žibalas būtų matomai, įskaitomai ir nenutrinamai ženklinamas šiuo įrašu:
                                             „Šio skysčio pripildytas lempas laikykite vaikams nepasiekiamoje vietoje“; o iki 2010 m. gruodžio 1 d. – „Gurkšnelis žibalo – ar viso labo tik lempos dagčio čiulpimas – plaučius gali pažeisti taip, kad gali kilti grėsmė gyvybei“;
                                          
                                       
                                             b)
                                          
                                          
                                             turintis R65 arba H304 žymenį ir tiekti plačiajai visuomenei skirtas degusis kepsninių skystis iki 2010 m. gruodžio 1 d. būtų įskaitomai ir nenutrinamai ženklinamas šiuo įrašu: „Gurkšnelis degiojo kepsninių skysčio plaučius gali pažeisti taip, kad gali kilti grėsmė gyvybei“;
                                          
                                       
                                             c)
                                          
                                          
                                             turintys R65 arba H304 žymenį ir tiekti plačiajai visuomenei skirti žibalas ir degusis kepsninių skystis iki 2010 m. gruodžio 1 d. būtų išpilstomi į juodos spalvos nepermatomas talpyklas, kurių talpa ne didesnė kaip 1 litras.
                                          
                                       
                           
                                 6.
                              
                              
                                 Ne vėliau kaip iki 2014 m. birželio 1 d. Komisija Europos cheminių medžiagų agentūros paprašo, kad laikydamasi Europos Parlamento ir Tarybos reglamento (EB) Nr. 1907/2006 (3) (REACH) 69 straipsnio agentūra parengtų dokumentus, kad, jeigu reikia, būtų uždrausti R65 arba H304 žymeniu paženklinti ir tiekti plačiajai visuomenei skirti degusis kepsninių skystis ir dekoratyvinių lempų kuras.
                              
                           
                                 7.
                              
                              
                                 Žymeniu R65 arba H304 paženklintus žibalą ir degųjį kepsninių skystį pirmą kartą rinkai tiekiantys fiziniai ir juridiniai asmenys iki 2011 m. gruodžio 1 d., o vėliau – kiekvienais metais, atitinkamos valstybės narės kompetentingai institucijai perduoda duomenis apie pakaitalus žymeniu R65 arba H304 paženklintiems žibalui ir degiajam kepsninių skysčiui. Valstybės narės šiuos duomenis pateikia Komisijai.
                              
                           
               
      
         (1)  OL 196, 1967 8 16, p. 1.
      
         (2)  OL L 200, 1999 7 30, p. 1.
      
         (3)  OL L 396. 2006 12 30, p. 1, pataisyta OL L 136, 2007 5 29, p. 3.“